I 2013 gikk klubbens ledelse ut mot Norges fekteforbund og mente at forbundet gjennom å prioritere kårde som øvelse, samtidig hindret rekruttering og satsing på de to andre grenene i fektesporten, sabel og florett. Lederen ved Kristiansand Fekteklubb påpekte at forbundet ekskluderte to av tre våpengrupper innen en allerede liten sport. Forbundet på sin side mente at en prioritering av den største grenene, kårde, var eneste mulighet til å få frem enere i sporten. Etter at forbundstinget året etter avslo klubbens forslag om like muligheter mellom våpengrenene fikk saken igjen oppmerksomhet. Forbundspresidenten Junjie Cao forklarte at av nær 1400 medlemmer var det kun et fårtall, 30 medlemmer, som satset på florett og sabel og at det i seg selv ville styre prioriteringen av midler. Kristiansand Fekteklubbs ledelse svarte at uten mulighet for lik utvikling av alle tre våpengrener ser de ingen grunn til å være med i Norges Fekteforbund.